Document ID: 31991L0371

NEUVOSTON DIREKTIIVI,
annettu 20 päivänä kesäkuuta 1991,
Euroopan talousyhteisön ja Sveitsin liittovaltion välisen muuta ensivakuutusliikettä kuin henkivakuutusliikettä koskevan sopimuksen täytäntöönpanosta (91/371/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 57 artiklan 2 kohdan viimeisen virkkeen ja 235 artiklan,
ottaa huomioon komission ehdotuksen(1),
toimii yhdessä Euroopan parlamentin kanssa(2),
ottaa huomioon talous- ja sosiaalikomitean lausunnon(3),
sekä katsoo, että
Euroopan talousyhteisön ja Sveitsin liittovaltion välinen muuta ensivakuutusliikettä kuin henkivakuutusliikettä koskeva sopimus allekirjoitettiin Luxemburgissa 10 päivänä lokakuuta 1989,
tämän sopimuksen eräänä vaikutuksena on luoda Sveitsissä kotipaikkaansa pitävien vakuutusyhtiöiden osalta erilainen oikeudellinen järjestelmä kuin se, jota muun ensivakuutusliikkeen kuin henkivakuutusliikkeen aloittamista ja harjoittamista koskevien lakien, asetusten ja hallinnollisten määräysten yhteensovittamisesta 24 päivänä heinäkuuta 1973 annetun neuvoston direktiivin 73/239/ETY(4) III osaston nojalla sovelletaan yhteisön alueelle perustettuihin sellaisten yritysten asioimistoihin ja sivukonttoreihin, joiden kotipaikka on yhteisön ulkopuolella, ja
edellä mainitun sopimuksen määräysten alaisten sveitsiläisten yritysten näiden toimintojen harjoittamista yhteisössä koskevien yhdenmukaistettujen sääntöjen olisi tultava voimaan samana päivänä kaikissa yhteisön jäsenvaltioissa; tämä sopimus tulee itsessään voimaan vasta hyväksymisasiakirjojen vaihtamista seuraavan kalenterivuoden ensimmäisenä päivänä,
ON ANTANUT TÄMÄN DIREKTIIVIN:
1 artikla
Jäsenvaltioiden on muutettava kansallista lainsäädäntöään Euroopan talousyhteisön ja Sveitsin liittovaltion välisen sopimuksen mukaisesti 24 kuukauden kuluessa tämän direktiivin tiedoksi antamisesta. Niiden on ilmoitettava tästä komissiolle viipymättä.
Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2 artikla
Jäsenvaltioiden on täsmennettävä kansallisessa lainsäädännössään, että sopimuksen täytäntöönpanemiseksi niihin tehdyt muutokset tulevat voimaan vasta päivänä, jona sopimus tulee voimaan.
3 artikla
Tämä direktiivi on osoitettu kaikille jäsenvaltioille.
Tehty Luxemburgissa 20 päivänä kesäkuuta 1991.

Labels: 9
2
15
18